Սուրբծննդյան տոնածառին սպասող երեխաները (նկար)

«Սուրբծննդյան տոնածառին սպասող երեխաները» (), 19-րդ դարի գերմանացի նկարիչ, Դյուսելդորֆյան դպրոցի վարպետ Ֆերդինանդ Թեոդոր Հիլդեբրանդտի նկարներից։ Այս ստեղծագործությունը հեղինակը վրձնել է 1840 թվականին։ Յուղաներկով կտավի չափերն են 100 × 90 սմ։ «Սուրբծննդյան տոնածառին սպասող երեխաները» ստեղծագործությունն այսօր պահպանվում և ցուցադրվում է Էրմիտաժում (Սանկտ Պետերբուրգ, Ռուսաստան)։

Նկարագիր 
«Սուրբծննդյան տոնածառին սպասող երեխաները» ստեղծագործությունում նկարի հեղինակը՝ Ֆերդինանդ Թեոդոր Հիլդեբրանդտը պատկերել է երեխաների։ Նրանք դեպի սենյակ տանող գոցված դռների մոտ սպասողական վիճակում կանգնած են։ Դռներից անդին սուրբծննդյան տոնածառն է, որի տակ իրենց են սպասում տոնական նվերները։ Կտավում պատկերված է նաև երիտասարդ մի կին՝ նորածին երեխայի հետ, որը զրուցում է փոքրիկ աղջնակի հետ։ Վերջինս ցուցամատով ցույց է տալիս փակված դռները։ Ստեղծագործության աջ կողմի ներքևում հեղինակի ստորագրությունն է և ստեղծման տարեթիվը՝ «Th. Hildebrandt 1840»:

Պատմություն 
«Սուրբծննդյան տոնածառին սպասող երեխաները» ստեղծագործությունը Ֆերդինանդ Թեոդոր Հիլդեբրանդտին պատվիրել է մեծ իշխան Ալեքսանդր Նիկոլաևիչը՝ Ռուսաստանի ապագա կայսր Ալեքսանդր II-ը, երբ գտնվում էր գերմանական Դյուսելդորֆ քաղաքում՝ նկարչի արվեստանոցում 1839 թվականին։ Նկարիչը սկսում է նկարել կտավը և, արդեն 1840 թվականին այն ցուցադրության է ներկայացվում Բեռլինում։ Դրանից հետո «Սուրբծննդյան տոնածառին սպասող երեխաները» կտավն ուղարկվում է Սանկտ Պետերբուրգ։ Նկարի համար հեղինակին վճարում են 1500 թալեր։ Սկզբնական շրջանում այս կտավը գտնվել է Գատչինյան պալատում։ Ժամանակակիցների մոտ մեծ հիացմունք է առաջացրել այն։ «Գեղարվեստական թերթ»-ում այս կտավի մասին արտահայտվել են հետևյալ կերպ.
1929-ից 1934 թվականը ԽՍՀՄ կառավարությունը վաճառքի հանեց Էրմիտաժի հավաքածուից արվեստի որոշակի գործեր։ Վաճառքի ներկայացված կտավներն ուղարկվեցին «Անտիկվարիատ»-ի գրասենյակ։ Դրանց թվում էր նաև «Սուրբծննդյան տոնածառին սպասող երեխաները» ստեղծագործությունը։ Սակայան որոշում կայացվեց ու 1931 թվականին այս կտավը հետ ուղարկվեց Պետական Էրմիտաժ։ 2014 թվականի ավարտից ցայսօր կտավը պահպանվում և ցուցադրվում է Գլխավոր շտաբում՝ սրահ 342-ում։

Ծանոթագրություններ 

1840 նկարներ
Ֆերդինանդ Հիլդեբրանդտի նկարներ
Գերմանիայի արվեստ
Էրմիտաժի նկարներ